**Materská dovolenka a rodičovská dovolenka**

S materskou dovolenkou a rodičovskou dovolenkou nie sú spojené len práva, ale aj povinnosti. Právnu úpravu uvedenej oblasti zakotvuje pracovné právo, ako aj právo sociálneho zabezpečenia.

**Právna úprava materskej a rodičovskej dovolenky je zakotvená najmä v Zákone č. 311/2001 Z. z Zákonník práce v platnom znení (ďalej len „Zákonník práce")** **upravená v ust. § 166 až § 169.**

**V Cirkevnej Ústave ECAV na Slovensku je materská dovolenka a rodičovská dovolenka upravená Cirkevným zákonom č. 6/2001 (CPP) o materskej dovolenke a starostlivosti o narodené alebo osvojené dieťa.**

Podľa uvedených **ust.** **§ 166 až 169 Zákonníka práce** (ZP) patrí žene materská dovolenka v trvaní **34 týždňov**. **Osamelej žene** patrí materská dovolenka v trvaní **37 týždňov** a žene, ktorá **porodila zároveň dve alebo viac detí**, patrí materská dovolenka v trvaní **43 týždňov**. V rovnakom rozsahu patrí rodičovská dovolenka mužovi, ak sa stará o narodené dieťa.

**Oznamovacia povinnosť**

***Zákonník práce:***

**§ 166 ods. (3) ZP**

**Žena a muž písomne oznámia zamestnávateľovi najmenej jeden mesiac vopred predpokladaný deň nástupu na materskú dovolenku a rodičovskú dovolenku, predpokladaný deň ich prerušenia, skončenia a zmeny týkajúce sa nástupu, prerušenia a skončenia materskej dovolenky a rodičovskej dovolenky.**

***Cirkevnoprávne predpisy:***

**Podľa § 2 ods. (1) CPP:**

**Nástup na materskú dovolenku je duchovná povinná najneskôr dva mesiace pred očakávaným dňom pôrodu prostredníctvom príslušného seniora oznámiť svojmu zamestnávateľovi. Zamestnávateľovi takto oznámi, či chce čerpať aj ďalšiu materskú dovolenku.** (výraz *„ďalšia materská“* je v súčasnosti nahradená *„rodičovskou dovolenkou“*)

Na materskú dovolenku žena nastupuje spravidla od začiatku šiesteho týždňa pred očakávaným dňom pôrodu, najskôr však od začiatku ôsmeho týždňa pred týmto dňom. Na matku počas materskej a rodičovskej dovolenky sa vzťahuje **ochranná doba**, počas ktorej nesmie dostať výpoveď zo zamestnania a zamestnávateľ s ňou nesmie okamžite skončiť pracovný pomer. Súčasne je obdobie materskej a rodičovskej dovolenky považované za obdobie výkonu práce a preto počas neho vzniká matke nárok na riadnu dovolenku, ktorú si môže vyčerpať po návrate do zamestnania.

**Najmenej 1 mesiac pred ukončením materskej dovolenky, vážená sestra, vážený brat, vo vlastnom záujme kontaktujte zamestnávateľa, ktorý Vám oznámi, koľko dní máte nevyčerpanej dovolenky a dohodne s Vami spôsob jej čerpania.**

Pred nástupom na materskú dovolenku, **ak je žena zamestnaná**, **odovzdá tlačivo potvrdené lekárom zamestnávateľovi.** Zamestnávateľ je následne podľa **ust. § 231 ods. 1 písm. d)** zákona č. 461/2003 Z. z. o sociálnom poistení (ďalej len „zákon o sociálnom poistení") povinný do **ôsmich dní** od začiatku čerpania materskej dovolenky oznámiť pobočke Sociálnej poisťovne **začiatok čerpania materskej dovolenky**. Žena tiež musí nahlásiť materskú dovolenku aj na zdravotnej poisťovni. **Ak je žena zamestnaná, vykoná túto povinnosť zamestnávateľ**, v ostatných prípadoch tak musí vykonať sama.

Počas materskej dovolenky má matka nárok na **materské** upravené **ust. § 48 až 53 zákona o sociálnom poistení**. Na materské má nárok, ak je v čase vzniku nároku nemocensky poistená a v posledných dvoch rokoch pred pôrodom bola nemocensky poistená **najmenej 270 dní**. Nárok na materské vzniká od začiatku šiesteho týždňapred očakávaným dňom pôrodu určeným lekárom, najskôr od začiatku ôsmeho týždňa pred týmto dňom, a ak porodila skôr, **odo dňa pôrodu**. Nárok na materské má matka **34 týždňov**, ak sa stará o dve a viac detí **43 týždňov** a ak je osamelá, tak **37 týždňov**. Ak matke nevznikne nárok na materské, má nárok na rodičovský príspevok.

**Po ukončení materskej dovolenky** môže matka nastúpiť do zamestnania alebo čerpať rodičovskú dovolenku. **Rodičovská dovolenka** je upravená **ust. § 166 až 169 Zákonníka práce**. Rodičovská dovolenka patrí matke až do dňa, v ktorom dieťa dovŕši **tri roky veku**. V súvislosti so starostlivosťou o narodené dieťa patrí aj mužovi od narodenia dieťaťa rodičovská dovolenka v rovnakom rozsahu ako materská dovolenka, ak sa stará o narodené dieťa. Ak ide o **dlhodobo nepriaznivý zdravotný stav dieťaťa** vyžadujúci osobitnú starostlivosť, je **zamestnávateľ povinný** poskytnúť matke rodičovskú dovolenku až **do šiestich rokov** veku dieťaťa. Uvedená dovolenka sa poskytne v rozsahu, o aký rodič žiada, najmenej však na jednej mesiac. **Podmienkou poskytnutia rodičovskej dovolenky je** **žiadosť adresovaná zamestnávateľovi**.

Ak sa matka rozhodne počas rodičovskej dovolenky **pracovať**, vznikne jej nárok na **príspevok na starostlivosť o dieťa**. Právna úprava uvedeného príspevku je zakotvená v **zákone č. 561/2008 Z. z.** (§ 6) o príspevku na starostlivosť o dieťa. Vypláca sa **do 3. roku dieťaťa** alebo **do 6. roku dieťaťa** s dlhodobo nepriaznivým zdravotným stavom. O príspevku rozhoduje a tento príspevok vypláca oprávnenej osobe Úrad práce, sociálnych vecí a rodiny príslušný podľa miesta jej trvalého pobytu alebo prechodného pobytu.

Môže nastať aj prípad, že matka otehotnie počas rodičovskej dovolenky a po ukončení rodičovskej dovolenky prechádza na materskú dovolenku. V takom prípade bude mať nárok na materské len v prípade, ak bola v posledných dvoch rokoch pred pôrodom nemocensky poistená **najmenej 270 dní**. Nakoľko obdobie materskej dovolenky aj rodičovskej dovolenky sa na účely výpočtu materského považuje za obdobie, počas ktorého je matka nemocensky poistená, v takom prípade matke vznikne nárok na materské. **Prechod na materskú dovolenku je matka povinná nahlásiť zamestnávateľovi.**

**Oznámenie** o nástupe na materskú dovolenku, rodičovskú dovolenku, predpokladaný deň ich prerušenia, skončenia a zmeny týkajúce sa nástupu, prerušenia a skončenia materskej dovolenky a rodičovskej dovolenky **je potrebné nahlásiť príslušnému seniorovi / seniorke, Zboru biskupov a na finančné a personálne oddelenie GBÚ ECAV na Slovensku.**

Finančné a personálne oddelenie GBÚ ECAV na Slovensku.